V. Veteška, podpredseda NR SR: (2004-09-21):
V. Ďaďo, poslanec: Ďakujem pekne. Vážený pán podpredseda, pán minister, kolegyne, kolegovia, otázka zdravotníckej reformy je dlhodobou otázkou, o ktorej diskutujeme všetci. Predložený návrh zákona o zdravotných poisťovniach, dohľade nad zdravotnou starostlivosťou a ostatných zmenách a doplnení niektorých zákonov z dielne ministerstva zdravotníctva je predmetom širokej diskusie, tak medzi odborníkmi z radov zdravotníckych pracovníkov, ako aj poslancov, no predovšetkým našich občanov, ktorí sú v očakávaní toho, že im minister, vláda Slovenskej republiky a poslanci Národnej rady Slovenskej republiky pripravia ako darček nielen pred tohoročnými Vianocami, ale aj v budúcich rokoch zdravotnícku reformu, ktorú budú musieť rešpektovať. Odborné kruhy zdravotníctva, poslanci Národnej rady a rôzne organizácie sa dlhú dobu zaoberajú touto reformou, čoho dôkazom je viacero odborných a politických pripomienok k predloženým návrhom. Z doterajších poznatkov mám skutočne veľmi rozpačitý dojem, pretože množstvo pozmeňujúcich návrhov, ktoré boli predložené, v podstate výrazným spôsobom zasiahlo do predstáv predkladateľa, ktorým ste vy, pán minister. Táto skutočnosť ma vedie k jednej myšlienke a to je myšlienka, že reforma sa koná takzvane nasilu, s pevným a veľmi rýchlym termínom realizácie, pričom vo svojej podstate obsahuje mnoho polemík, mnoho nejasností a chýb, na ktoré doplatia občania alebo môžu doplatiť občania, predovšetkým z najslabších vrstiev našej spoločnosti, a tých je, žiaľ, v tejto spoločnosti väčšina. Po tomto všeobecnom konštatovaní ako v úvode chcem byť konkrétny a chcel by som prejsť ku konkrétnym veciam. Tlač 651, dôvody novelizácie zákona, to je, prosím, dôvodová správa, sú postavené v dôraze na potrebu vytvorenia právnych podmienok a prostredia, čo má zabezpečiť, že zdravotné poistenie bude vykonávané odborne, účelne a efektívne, že bude zabezpečená ochrana pred defraudáciou finančných prostriedkov určených pre verejné zdravotné poistenie. To je koniec citátu predkladateľa. Zámer podľa mňa na prvý pohľad je pekný, no jeho spôsob zabezpečenia je prinajmenšom pre mňa i poslanecký klub veľmi čudný. Je čudný nielen pre mňa, ale aj pre mnohých poslancov, medzi nimi i koaličných poslancov, ktorí, nebyť toho, že na nich je robený tlak a sú politicky zlomení vo svojich kluboch, boli by predložili a možno súhlasili s ďalšími pripomienkami, ktoré má opozícia. Ja poviem, o čo ide. Kladiem vám otázku, pán minister, myslíte si, či dokonca ste o tom presvedčený, že pre spojenie tohto cieľa, ktorý som citoval, je potrebné transformovať súčasné zdravotné poisťovne na akciové spoločnosti? Myslíte si, že zdravotné poisťovne na základe ich transformácie na akciové spoločnosti budú kvalitnejšie súťažiť v poskytovaní služieb u poistencov? Myslíte si to aj vy, kolegyne a kolegovia poslanci? Ak áno, ja vám váš názor neberiem, zodpovedajte si za svoj názor a za svoje hlasovanie pred voličmi. Moje svedomie mi však nedovolí, aby som takýto návrh podporil z nasledujúcich dôvodov: Po prvé, zdravotné poisťovne na základe zákona vyberali poistenie od občanov, poistencov a s takto získanými financiami majú podnikať? No tak to dokáže hocikto, aby s niekoľkými stovkami miliónov korún, ktoré mu dajú občania Slovenskej republiky, začal podnikať, z toho si vyčlenil určité percento na mzdy a ostatné organizácie a s ďalším podniká, s našimi prostriedkami. Pýtam sa, ktorý podnikateľ Slovenskej republiky dostal doteraz takú možnosť, aby s verejnými finančnými prostriedkami mohol podnikať a vytvárať zisk? Ja si myslím, pán minister, že nie ste Mikuláš, lebo aj ten rozdáva pred Vianocami z toho, čo má, a nie z toho, čo získa od iných ľudí. Rozdáva z darov a nie z cudzieho. Po druhé, prečo s danou reformou nesúhlasíme, k tlači 651, konštatujem: Cieľom každej súkromnej či akciovej spoločnosti je predsa dosiahnutie zisku. A prečo by mal k tomuto zisku pomáhať občan, ktorý často nemá čo do úst, ktorý nemá si čo obliecť, a mnohí nemajú ani na lieky. Stretol som sa s lekárom, ktorý mi aj vaše tvrdenie vysvetľoval, pán minister, aké sú kategórie liekov. A mi to vysvetlil asi tak: Aj vy si môžete kúpiť oblek v bazáre a môžete si ho kúpiť aj v luxusnom obchode. To isté slúži aj v zdravotníctve s jednými liekmi. Sú lieky, ktoré sú kvalitnejšie, a sú lieky, ktoré sú náhrada a ako náhrada budú vždy pôsobiť len ako náhrada. Je to morálne, ak niekto s verejnými financiami ľudí chce podnikať a zisk si prisvojiť? Ja konštatujem, že nie. Nie je to morálne. Po tretie, prečo s ním sa nedá súhlasiť. Zamyslel sa, pán minister, štáb ľudí okolo vás, ktorý pripravoval túto reformu, nad základnou otázkou, ako dosiahne akciová spoločnosť zisk? A kde ten zisk, ak ho dosiahne, pôjde? Ja sa domnievam, že to bude na úkor kvality a rozsahu poskytovaných služieb zdravotnej starostlivosti, že to spôsobí zhoršenie zdravotného stavu občanov. Po štvrté, ak by bol, pán minister, môj argument pre vás neprijateľný, tak potom mám pre vás a pre mňa nezodpovedanú otázku. Prečo zisk má ísť z prostriedkov všetkých do vrecka niektorých a nie v plnej miere opäť pre všetkých poistencov? To je otázka, ktorá je skutočne, myslím si, že veľmi vážna. Dámy a páni, z uvedených skutočností vyplýva perspektíva zhoršenia zdravotnej starostlivosti a tým i zdravotného stavu obyvateľstva Slovenskej republiky, pretože ľudia s najvyššími príjmami si budú môcť dovoliť platiť za zdravotné služby v hotovosti, a preto predkladám pozmeňujúci návrh k § 6 ods. 7 a 8, ktorým navrhujem v § 6 vypustiť odseky 7 a 8. Konám tak preto, lebo nesúhlasím s tým, aby zdravotné poisťovne popri výkone zdravotného poistenia vykonávali činnosť uzatvárania zmlúv o individuálnom poistení, distribúciu liekov a zdravotných pomôcok, vykonávali zdravotnú starostlivosť a nemocenské poistenie a to z toho dôvodu, že by dochádzalo ku konfliktu záujmov, na čo doplatí skutočne len pacient. Jeden príklad za všetky: Ak bude môcť poisťovňa uzatvárať zmluvy o individuálnom poistení, je celkom reálne, že bude poskytovať zdravotnú starostlivosť a pri tom poskytovaní predovšetkým preferovať poistencov, ktorí uzatvoria individuálne poistenie v jej poisťovni, na úkor poistencov zo zákona, a i dôvodová správa predkladateľa nechce takéto niečo a konštatuje, že je to neprijateľné. Ďalší pozmeňujúci návrh, ktorý predkladám, je pozmeňujúci návrh, v ktorom navrhujem v čl. I § 1 ods. e) vypustiť slová „akciové spoločnosti“ a nahradiť ich slovami „neziskové organizácie“. Existujúce zdravotné poisťovne sa môžu transformovať na neziskové inštitúcie a tak navrhujem v čl. I § 2 vypustiť celý odsek 2 s tým, že nasledujúce odseky sa jednoducho prečíslujú. Po ďalšie, navrhujem v čl. I § 2 ods. 1 vypustiť slová „akciovou spoločnosťou“ a nahradiť ich slovom „verejnoprávnou alebo neziskovou inštitúciou“. Dámy a páni, verím, že tieto argumenty, ktoré sú skutočne vážnymi argumentmi pre to, ako vynakladať s verejnými prostriedkami, zvážite, že ich zváži nielen opozícia, ale i koalícia, pretože opäť konštatujem, s našimi prostriedkami, občanov, si majú narábať inštitúcie, ktoré nie sú súkromné a nie sú na ich úkor, tvorcami ziskov a tvorcami ziskov do vlastných vreciek. Ďakujem.